Ministerul Finanţelor (MF) a planificat, în luna mai 2024, împrumuturi de la băncile comerciale în valoare de 5,2 miliarde de lei. La acestea se poate adăuga suma de 690 milioane de lei prin sesiuni suplimentare de oferte necompetitive, aferente licitaţiilor de obligaţiuni, scrie AGERPRES.
Suma totală, de 5,89 miliarde de lei, este cu 890 milioane de lei mai mică faţă de cea care a fost programată în aprilie 2024, de 6,78 miliarde de lei, şi va fi destinată refinanţării datoriei publice şi finanţării deficitului bugetului de stat.
Ministerul Finanțelor împrumută încă un miliard de euro
Conform prospectului publicat în Monitorul Oficial, în data de 16 mai este organizată licitaţie pentru o emisiune de certificate de trezorerie cu discont, în sumă de 300 de milioane de lei, cu scadenţa în 30 aprilie 2025. În 23 mai va fi organizată licitaţie pentru o emisiune de 300 milioane lei, cu scadenţa în 27 noiembrie 2024.
De asemenea, pe parcursul lunii mai 2024, vor fi lansate 11 emisiuni de obligaţiuni de tip benchmark, cu o valoare totală de 4,6 miliarde lei, urmate a doua zi de o sesiune suplimentară de oferte necompetitive, cu o valoare de 15% din valoarea iniţială a emisiunii de obligaţiuni (690 milioane de lei în total).